Document ID: 31998R2091

Uredba Komisije (ES) št. 2091/98
z dne 30. septembra 1998
v zvezi s segmentacijo ribiške flote Skupnosti in ribolovnega napora v povezavi z večletnimi usmerjevalnimi programi
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (EGS) št. 3760/92 z dne 20. decembra 1992, ki vzpostavlja sistem Skupnosti za ribištvo in ribogojstvo [1], kakor je bila spremenjena z Uredbo (ES) št. 1181/98 [2], zlasti člena 13,
ker so bili v skladu s členom 5 Uredbe Sveta (ES) št. 3699/93 z dne 21. decembra 1993, ki določa merila in ureditve glede strukturalne podpore Skupnosti v sektorju ribištva in ribogojstva ter predelave in prometa njegovih proizvodov [3], kakor je bila nazadnje spremenjena z Uredbo Sveta (ES) št. 25/97 [4], z Odločbami Komisije od 98/119/ES do 98/131/ES [5] sprejeti večletni usmerjevalni programi za obdobje 1997/2001; ker je treba podatke, ki so potrebni za spremljanje teh programov, posredovati Komisiji, vključno s podatki o ribolovnem naporu za posamična plovila ali združeno po segmentih flote ali po ribolovnih območjih, odvisno od posameznih primerov;
ker Uredba Komisije (ES) št. 2090/9 [6] določa podlago za prenos podatkov registru ribiških plovil Komisije;
ker bi se moralo sporočanje podatkov o segmentaciji ribiške flote in ribolovnem naporu po ribolovnih območjih sklicevati na podatke, ki jih vsebuje register ribiških plovil Skupnosti;
ker so ukrepi, ki jih določa ta uredba, skladni z mnenjem Upravljalnega odbora za ribištvo in ribogojstvo,
SPREJELA NASLEDNJO UREDBO:
Člen 1
Država članica mora v skladu z določbami Uredbe (ES) št. 2090/98 sporočiti registru ribiških plovil Skupnosti segment, h kateremu spada vsako plovilo, ki pride v ribiško floto, ali vsako spremembo segmenta, v katerega spada obstoječe ribiško plovilo.
Uporabljajo se kode segmentov, ki jih vsebuje Priloga I.
Zadevna plovila je treba identificirati z interno številko, zabeleženo v registru ribiških plovil Skupnosti, kakor je navedeno v Prilogi I Uredbe (ES) št. 2090/98.
Člen 2
Za vsak segment, za katerega država članica Komisiji predloži program omejevanja ribolovnega napora, bodisi z ribolovnim območjem v skladu s členom 6 Odločbe Sveta 97/413/ES [7] bodisi s segmentom, da bi delno nadoknadila kakršenkoli zaostanek iz prejšnjega večletnega usmerjevalnega programa delno z zmanjševanjem aktivnosti, je treba izvesti naslednje postopke:
- država članica mora zbrati posamične podatke o ribolovnem naporu plovil v segmentu ali na ribolovnem območju,
- država članica mora obdelati te podatke z računalniškim programom,
- prenos Komisiji posamičnih podatkov ali podatkov, zbranih po segmentih ali ribolovnih območjih, je treba opraviti vsako leto najpozneje do 31. marca za prejšnje koledarsko leto, v skladu s tabelama A in B v Prilogi II k tej uredbi.
Člen 3
Za segmente, ki uporabljajo aktivna orodja, ki jih programi, navedeni v členu 2, ne zajemajo, morajo države članice zbrati in obdelati minimalne podatke, ki jih določa Priloga II in ki so potrebni za ugotovitev, da se raven aktivnosti za te segmente ne povečuje, ali, če se povečuje, za oceno povečanja. V ta namen se uporabijo naslednji postopki:
- država članica mora zbrati in obdelati minimalne podatke, ki jih določa Priloga II in ki omogočajo spremljanje razvoja ribolovne aktivnosti za zadevne segmente. Podrobnosti metod vzorčenja, izbranih za vsak segment flote, skupaj z vrednostmi statističnih parametrov, ki opisujejo natančnost ocen ribolovnega napora, je treba sporočiti Skupnosti v času njihove uporabe. Sprejemljiv je katerikoli drug postopek, ki daje primerljivo natančne rezultate, če ga je odobrila Komisija,
- rezultate je treba sporočiti Komisiji vsako leto najpozneje do 31. marca za prejšnje koledarsko leto, v skladu s tabelo B v Prilogi II k tej Uredbi,
- če država članica ugotovi povečanje dejavnosti v določenem segmentu, mora izračunati učinek tega povečanja na ribolovni napor za ta segment in sporočiti Komisiji rezultate v skladu s členom 2.
Člen 4
Države članice sporočijo Komisiji podatke, navedene v tej uredbi, z digitalnim prenosom prek telekomunikacijskega omrežja v skladu s podrobnimi pravili in kodami, določenimi v Prilogah I in II. Komisija mora potrditi prejem sporočil takoj, ko so ta potrjena v bazi podatkov.
Člen 5
Popravke napačnih podatkov je treba Komisiji sporočiti v 30 dneh od datuma odkritja napake.
Člen 6
Ta uredba začne veljati sedmi dan po objavi v Uradnem listu Evropskih skupnosti.
Ta uredba je v celoti zavezujoča in se neposredno uporablja v vseh državah članicah.
V Bruslju, 30. septembra 1998

Labels: 12
20
6